กรุงเทพเป็นเมืองที่รถติดสุดในโลก
ปี 2560 CNN ได้เปิดเผยรายชื่อ 15 เมืองที่รถติดในช่วงชั่วโมงเร่งด่วนมากที่สุดในโลก ..ลำดับหนึ่งไม่ใช่ใครที่ไหน.. เพราะนั่นคือ กรุงเทพ ของเรานี่เอง
31 พ.ค. 2561

กรุงเทพเป็นเมืองที่รถติดสุดในโลก / โดย ลงทุนแมน
ปี 2560 CNN ได้เปิดเผยรายชื่อ 15 เมืองที่รถติดในช่วงชั่วโมงเร่งด่วนมากที่สุดในโลก
..ลำดับหนึ่งไม่ใช่ใครที่ไหน..
เพราะนั่นคือ กรุงเทพ ของเรานี่เอง
หนึ่งในสาเหตุที่รถติดเกิดจากปริมาณรถสะสมมากขึ้นในกรุงเทพ
ซึ่งจำนวนก็มีแนวโน้มเพิ่มขึ้นอย่างต่อเนื่อง
เราลองมาดูสถิติปริมาณรถยนต์สะสมในกรุงเทพของกรมการขนส่งทางบกตั้งแต่ปี 2532-2560
ปี 2532 จำนวนรถที่จดทะเบียนในกรุงเทพ 1.72 ล้านคัน
ปี 2542 จำนวนรถที่จดทะเบียนในกรุงเทพ 4.16 ล้านคัน
ปี 2552 จำนวนรถที่จดทะเบียนในกรุงเทพ 6.10 ล้านคัน
ปี 2560 จำนวนรถที่จดทะเบียนในกรุงเทพ 9.78 ล้านคัน
แต่ท้องถนนในกรุงเทพนั้นสามารถรองรับรถยนต์ได้เพียง 1.5 ล้านคัน
เรื่องที่น่าสนใจคือ ในหนึ่งวันเฉลี่ยแล้ว คนกรุงเทพใช้เวลาในการเดินทางประมาณ 96 นาที ซึ่งแบ่งเป็นการเดินทางบนท้องถนน 72 นาที และหาที่จอดรถอีก 24 นาที
อีกปัญหาหนึ่งที่ส่งผลโดยตรงต่อรถติดในกรุงเทพอย่างหลีกเลี่ยงไม่ได้คือ เรื่องน้ำท่วม
ปี 2560 กรุงเทพมีน้ำท่วมขังทั้งสิ้น 512 ครั้ง ใน 59 ถนนทั่วกรุงเทพ
นอกจากปริมาณฝนที่ตกมานั้น ระบบการระบายน้ำถือเป็นสิ่งสำคัญที่จะบอกว่า น้ำจะท่วมนานแค่ไหน
ปัจจุบัน ระบบท่อระบายน้ำในกรุงเทพหลายพื้นที่ยังไม่สามารถรองรับปริมาณน้ำฝนที่ตกลงมาได้เต็มประสิทธิภาพ
สาเหตุส่วนหนึ่งก็มาจากปริมาณขยะที่อยู่ตามท่อ
จากข้อมูลของกรมควบคุมมลพิษ กระทรวงทรัพยากรธรรมชาติและสิ่งแวดล้อม เกี่ยวกับปริมาณขยะมูลฝอยในกรุงเทพ
ปี 2550 ปริมาณขยะมูลฝอยในกรุงเทพ 3.11 ล้านตัน
ปี 2555 ปริมาณขยะมูลฝอยในกรุงเทพ 3.56 ล้านตัน
ปี 2559 ปริมาณขยะมูลฝอยในกรุงเทพ 4.21 ล้านตัน
ขณะที่ระบบท่อระบายน้ำในกรุงเทพมีความยาวกว่า 6,400 กิโลเมตร
แต่ด้วยจำนวนบุคลากร และงบประมาณของสำนักการระบายน้ำที่จำกัด ทำให้ยังไม่สามารถแก้ไขปัญหาขุดลอกท่อระบายน้ำได้อย่างเต็มที่
นี่ยังไม่รวมปัญหาอื่น เช่น พฤติกรรมการขับขี่ที่ไม่มีระเบียบวินัยของคนขับเอง ซึ่งนำไปสู่อุบัติเหตุจนทำให้รถติดอย่างหลีกเลี่ยงไม่ได้
แน่นอนว่า แทนที่เราจะได้ไปถึงที่หมายเร็ว ได้กลับไปหาครอบครัว ใช้เวลาอยู่กับคนที่เรารักได้มากขึ้น แต่เรากลับต้องมาเจอปัญหารถติดนั้น นับเป็นความสูญเสียด้านเวลาที่ประเมินค่าไม่ได้
คำถามคือ แล้วเราควรจะให้ใครมาช่วยแก้ปัญหาตรงนี้ดี..
เราจะรอบริษัทขุดอุโมงค์ชื่อ The Boring Company ของ Elon Musk มาสร้างโครงข่ายใต้ดินสำหรับการขนส่งสาธารณะ
หรือเราจะรอรถบินได้ของ UBER ที่จะรับส่งเราไปไหนมาไหนได้
คำตอบที่น่าจะเป็นก็คือ เราไม่ควรพึ่งพาใคร
แต่เราควรเป็นจุดเริ่มต้นเล็กๆ ในสังคมเพื่อแก้ปัญหานี้ ง่ายที่สุดคือ เริ่มจากพฤติกรรมการขับขี่รถของเราก่อนเพื่อหลีกเลี่ยงอุบัติเหตุ รวมไปถึงทิ้งขยะในพื้นที่ที่จัดไว้ให้โดยเฉพาะ
หรือถ้าสถานที่ไปอยู่ใกล้การขนส่งสาธารณะ ก็สามารถเดินทางโดยใช้รถเมล์ รถไฟฟ้าได้
จากจุดเริ่มต้นเล็กๆ เหล่านี้แหละที่จะช่วยแก้ปัญหานี้ไปได้บ้าง
ดีกว่าการที่เราไปนั่งลุ้นว่าจะมีใครเป็นพระเอกขี่ม้าขาวมาช่วย
เพราะดูจากปัญหานี้แล้ว เราจะต้องทำใจว่ากรุงเทพจะเป็นเมืองที่รถติดที่สุดในโลกไปอีกนาน..
----------------------
ถ้ารถติดรอนาน ไปหาซื้อหนังสือลงทุนแมน 3.0 อ่านรอได้ วางแผงแล้วที่ร้านหนังสือชั้นนำทั่วประเทศ
หรือ ติดตามบทความลงทุนแมน ที่
-แอปลงทุนแมน 
-อินสตาแกรม
-ทวิตเตอร์ 
-ไลน์ 
----------------------
Reference
-
-
-
-
-
-
-
[6573].